ഗോത്ര വിഭാഗത്തില്പ്പെട്ടവര് തിരികെ സ്കൂളിലേക്കെത്തി നിലന്പൂര്: നീണ്ട ഇടവേളയ്ക്ക് ശേഷം സ്കൂളുകള് തുറന്നതിന്റെ ആഹ്ലാദത്തിലാണ് നിലന്പൂര് മേഖലയിലെ പട്ടികവര്ഗ വിഭാഗത്തില്പ്പെട്ട വിദ്യാര്ഥികള്. വനത്തില് കഴിയുന്ന പ്രാക്തന ഗോത്ര വിഭാഗത്തില്പ്പെട്ട കുട്ടികള് ഉള്പ്പെടെ നിരവധി പേരാണ് സ്കൂളുകളിലേക്ക് തിരികെ എത്തിയത്. പട്ടികവര്ഗ വികസന വകുപ്പിന് കീഴിലുള്ള ഐജിഎംഎംആര്എസ്, നിലന്പൂര് ബോയ്സ് ഹോസ്റ്റല്, മണിമൂളി, പൂക്കോട്ടുംപാടം, പോത്തുകല്ല്, മന്പാട് എന്നിവിടങ്ങളിലെ ഹോസ്റ്റലുകളും നിലന്പൂര് ബിആര്സിയുടെ നേതൃത്വത്തില് പ്രവര്ത്തിക്കുന്ന ഷെല്ട്ടര് ഹോസ്റ്റലും പ്രവര്ത്തനമാരംഭിച്ചു. ഗോത്രവിഭാഗത്തില്പ്പെട്ട വിദ്യാര്ഥികളെ ഹോസ്റ്റലുകളില് എത്തിക്കുന്നതിന് ഐടിഡിപിയുടെയും നിലന്പൂര് ബിആര്സിയുടെയും നേതൃത്വത്തില് വിപുലമായ ക്രമീകരണങ്ങളാണ് നടത്തിയത്. സര്ക്കാര് നിര്ദേശിച്ച മാനദണ്ഡങ്ങള് പാലിച്ചാണ് വിദ്യാലയങ്ങള് പ്രവര്ത്തനം ആരംഭിച്ചത്. ബദല് സ്കൂളുകളിലെ 339 കുട്ടികളില് 286 പേര് ആദ്യ ദിവസം സ്കൂളിലെത്തി. കാട്ടുനായ്ക്കര് ചോലനായ്ക്കര് വിഭാഗത്തില്പ്പെട്ട വിദ്യാര്ഥികള് പഠിക്കുന്ന ഐജിഎം എംആര്എസില് 49 കുട്ടികളാണ് ആദ്യദിനത്തിലെത്തിയത്. മാഞ്ചിരി, മുണ്ടക്കടവ്, അളക്കല്, പുഞ്ചക്കൊല്ലി, ഉച്ചക്കുളം, പാട്ടക്കരിന്പ്, അപ്പന്കാപ്പ്, കുന്പളപ്പാറ, ചെന്പ്ര, തണ്ടന്കല്ല്, ഏട്ടപ്പാറ, പാലക്കയം, ഇടിഞ്ഞാടി, മേലെച്ചേരി, പുറ്റള, മുള്ളന്മട, ചേരിയം, വെണ്ണേക്കോട് തുടങ്ങി കോളനികളില് നിന്നുള്ളവരാണ് ഐജിഎംഎംആര്എസിലെ വിദ്യാര്ഥികള്. നിലന്പൂര് വനമേഖലയിലെ ഒൗട്ട് ഓഫ് സ്കൂള് വിദ്യാര്ഥികള് ഉള്പ്പെടെ പട്ടിക വര്ഗവിഭാഗത്തില്പ്പെട്ട 34 വിദ്യാര്ഥികളാണ് ഷെല്ട്ടര് ഹോസ്റ്റലില് പ്രവേശനം നേടിയത്. ഷെല്ട്ടര് ഹോസ്റ്റലിലെത്തിയ വിദ്യാര്ഥികളെ നഗരസഭാ ഉപാധ്യക്ഷ അരുമാ ജയകൃഷ്ണന്, വിദ്യാഭ്യാസ സ്ഥിരം സമിതി ചെയര്മാന് സ്കറിയ കിനാതോപ്പില്, ബിപിസി എം.മനോജ്കുമാര് എന്നിവര് ഉപഹാരങ്ങള് നല്കി സ്വീകരിച്ചു. നിലന്പൂര് ഉപജില്ലയിലെ വിവിധ സ്കൂളുകളിലായി ഇവര് പഠനം പൂര്ത്തിയാക്കും.